Jacob Jensen (V), 2025-12-02:
Tak for ordet, og tak til forslagsstillerne for at sætte fokus på emnet her, som jeg også vægter højt, nemlig dyrevelfærd.
Jeg ser frem til en god debat.
Sidste år, som det vil være fleste her i salen bekendt, indgik et bredt flertal i Folketinget den første dyrevelfærdsaftale af sin slags nogen sinde under titlen »Sammen om Dyrene«.
Aftalen markerer et vigtigt skridt i den rigtige retning i forhold til at sikre bedre dyrevelfærd for dyr i Danmark, og derfor er jeg selvfølgelig også rigtig glad for den aftale, som vi er i fuld gang med at få implementeret.
Syv af initiativerne, jeg tror, det var ud af over 30, handler specifikt om grise, og det er måske også, kan man sige, et billede af, at der er udfordringer med dyrevelfærd i forhold til griseproduktion i Danmark.
Et af tiltagene i aftalen handler netop om emnet for beslutningsforslaget, nemlig pattegrisedødelighed.
Med aftalen blev det besluttet, at der skal undersøges mulige løsninger for at sikre en højere overlevelse for pattegrisene i den danske svineproduktion.
Derfor blev der også foretaget en sådan undersøgelse i løbet af 2024 med inddragelse af relevante interessenter.
Undersøgelsen har så også identificeret flere relevante tiltag vedrørende især avl, også omkring det, man sådan på nudansk kalder management, altså krav til medarbejderne, som har med dyrene at gøre, som nogle af de mulige løsninger til at nedbringe pattegrisedødeligheden.
Undersøgelsen blev så også tidligere i år sendt til partierne i aftalekredsen til kommentering.
Avl kan derfor være en vej at gå i forhold til at nedbringe pattegrisedødeligheden, som er for høj, men der kan også være andre tiltag, som er relevante, f.eks. netop management i forhold til både søer og pattegrise og dermed også mere uddannelse og flere krav til de medarbejdere, som har med dyrene at gøre.
Det er noget af det, vi erfaringsmæssigt kan se rigtig har virket lidt i de stalde, hvor man gjort det i større stil.
I forhold til avl kan man f.eks. også avle mod bedre moderegenskaber.
Bedre management handler f.eks. også om, hvordan man fodrer dyrene, og om temperaturregulering af søer og pattegrise.
Det tiltag ser jeg også frem til at se resultaterne af, når det selvfølgelig bliver fuldt implementeret, forventeligt i løbet af det kommende år.
Vidensniveauet om management og dyrevelfærd blandt de medarbejdere, der dagligt passer grisene, er, som jeg nævnte, meget væsentligt i forhold til staldene og dermed også i forhold til dyrenes velfærd, og det er også formålet med kravet, nemlig primært at reducere dødeligheden blandt både søerne og pattegrisene.
Regeringen støtter ikke det beslutningsforslag, som foreligger, og det skyldes, at der på nuværende tidspunkt pågår overvejelser om, hvilke af de forskellige initiativer, som er identificeret, der skal arbejdes videre med, og den i forbindelse vil de overvejelser selvfølgelig også pågå i den aftalekreds, der står bag dyrevelfærdsaftalen, som vi har indgået, og der vil partierne dér – desværre uden ordførerens parti, men med resten af aftalekredsen – blive indbudt til et møde her i starten af det nye år, hvor vi så netop skal drøfte de mulige tiltag for også at mindske pattegrisedødelighed baseret på de indspil, som er kommet fra ekspertgruppen.
Jeg mener, at tiltagene skal drøftes med den aftalekreds, som netop har taget et ansvar for at forbedre dyrevelfærden, selv om det selvfølgelig er ærgerligt, at det betyder, at Enhedslisten i dén sammenhæng ikke kan være med.
Men jeg ser frem til at høre aftalekredsens input og også dermed komme videre, i forhold til hvilke konkrete tiltag der så skal arbejdes videre på.
Og avl er som bekendt, og som jeg nævnte, et af de redskaber, der er relevant at se på, men det kan, som jeg ser det, ikke stå alene.
Samtidig kan avl mod en specifik størrelse kuld give udfordringer, også i forhold til hvordan det skal kontrolleres, og hvordan det skal sanktioneres.
Hvis en landmand f.eks. avler mod en mindre kuldstørrelse, men søerne alligevel får større kuld, hvad gør man så i den situation?
Jeg ønsker, at de kommende tiltag skal have et bredere fokus på at mindske pattegrisedødeligheden, hvor avl f.eks. kan indgå, men som et af flere initiativer blandt dem, som skal være med til at sikre, at pattegrisedødeligheden i den danske griseproduktionen i Danmark falder.
For den er for høj, og den skal bringes ned, og det vil jeg som sagt sammen med aftalekredsen tage initiativer til først i det nye år.